La gala dels XXVII premis literaris Ciutat de Sagunt se celebrarà la vesprada del 25 d'octubre
21 d’octubre 2024

![](/media/0k4jrjc3/xxvi-premis-literaris-ciutat-de-sagunt-21-_c.jpg?width=850&height=566.6666666666666)Posat de la gala de l'anterior edició

Els premis literaris Ciutat de Sagunt, organitzats pel Gabinet de Promoció del Valencià, arriben enguany a la XXVII edició, una fita cultural dins de l'agenda de la ciutat que cal destacar i celebrar. Els noms de les persones guanyadores d'esta edició, la més nombrosa de la història quant a participació, es coneixeran la vesprada del 25 d'octubre en el transcurs d'un acte cultural molt especial d'entrada lliure en el Centre Cultural Mario Monreal, a les 19 hores, conduït per la companyia Camí de Nora i amb la intervenció d'artistes de disciplines diverses.

Els Ciutat de Sagunt han batut enguany tots els rècords d'originals rebuts en la seua història. En total, concorrien 165 obres originals. D'este total d'originals rebuts de tota l'àrea lingüística, optaven al XXI Certamen de Teatre Pepe Alba un total de 33 obres; per al XXVI Certamen de Narrativa s'han presentat 53 originals, i en el XXVII Certamen Jaume Bru i Vidal de poesia competien 79 obres, el premi més veterà i el que va iniciar la convocatòria amb la creació del Gabinet en 1997. Els diversos jurats especialistes en cada gènere es van reunir el 26 de setembre per a emetre el veredicte que es farà públic el dia 25 d'octubre.

La regidora delegada de Normalització Lingüística, Patricia Sánchez, ha anunciat que divendres que ve, 25 d'octubre, la ciutadania té una cita amb els premis literaris 2024: "Rebrem a la nostra ciutat els nous guardonats i les noves guardonades amb una gala plena d'emocions. La companyia Camí de Nora serà l'encarregada de portar la batuta i segur que tenen preparades moltes sorpreses". La regidora de l'Ajuntament de Sagunt ha acabat la seua declaració fomentant la participació del públic: "Us esperem a les 19 hores en el Centre Cultural Mario Monreal per a gaudir d'una jornada literària i en valencià".

El premi de narrativa està dotat amb 7.000 euros i la publicació de la novel·la, i els de poesia i teatre rebran 4.000 euros cadascun i Onada Edicions publicarà les obres seleccionades. A més, els guardonats rebran una escultura exclusiva realitzada per Rafael Mir, artista de la comarca. Els jurats d'enguany han estat integrats per Manel Joan i Arinyó, Raquel Ricart i Josep Usó (narrativa); Victoria Enguídanos, Mariola Ponce i María Jesús Suárez (teatre); i Manuel Bellver, Susanna Lliberós i Josep Porcar (poesia).

**Exposició sobre la mestra i escriptora Maria Ibars**

Amb motiu dels premis literaris, en el vestíbul del Centre Cultural Mario Monreal es podrà visitar del 25 al 31 d'octubre l'exposició _Maria Ibars: un paisatge de paraules_, cedida per a l'ocasió per l'Acadèmia Valenciana de la Llengua. Maria Ibars (1892-1965) és l'Escriptora de l'Any designada per l'ens normatiu. La visita serà lliure al llarg de tota la setmana.

![](/media/e1xc00zr/invitació-premis-2024a_c.jpg?width=850&height=404.89864864864865)

*   [](http://www.facebook.com/sharer.php?u=https://aytosagunto.es/va/actualitat/la-gala-dels-xxvii-premis-literaris-ciutat-de-sagunt-se-celebrara-la-vesprada-del-25-d-octubre/ "Facebook")
*   [](http://twitter.com/share?url=https://aytosagunto.es/va/actualitat/la-gala-dels-xxvii-premis-literaris-ciutat-de-sagunt-se-celebrara-la-vesprada-del-25-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-gala-dels-xxvii-premis-literaris-ciutat-de-sagunt-se-celebrara-la-vesprada-del-25-d-octubre/ "Linked In")
*   [](mailto:?body=https://aytosagunto.es/va/actualitat/la-gala-dels-xxvii-premis-literaris-ciutat-de-sagunt-se-celebrara-la-vesprada-del-25-d-octubre/)